Chené & Corne se selfdoen troue - Mooi Troues
Ons deel die selfdoen troue vandag van Corné en Chené wat by Cussonia Crest gehou was. Die venue is geleë naby die Magaliesberge en met pragtige tuine is dit 'n wonderlike plek vir fotos. Airbrush Makeup by Lauren het Chené prentjie mooi gereed gehad vir die pragtige fotos wat jul hier onder sal sien. Ons hou baie van die "trouk-kar", wanneer laas het 'n buid haar gaste gegroet in 'n Donkie-Kar?
Ons het mekaar by die werk ontmoet (Kolomela Myn, Noord Kaap) in 2013.
Ek het hom per ongeluk een dag oom genoem en hy was nie baie in sy noppies met my niée, maar vir hom was dit "love at first sight". Corné het my nommer by 'n mede kollega gekry en het talle maal vir my gevra of hy kan kom koffie drink maar ek wou net van niks weet nie. Hy het nie opgegee nie en toe ek uiteindelik instem vir daardie koffie afspraak het ons baie lekker gesels en hy was 'n regte heer gewees. Hy het nog een aand vir my gesê, "Jy gaan sien, jy gaan nog eendag lief word vir my!" en so het dit waar geword … ek was smoorverlief.
Ons huis is reg langs 'n Natuur Reservaat en hy het net een Vrydag besluit ons gaan 'n entjie stap met ons vier voet kinders (Trompie & Chleo). Ons het gaan soek vir die bokkies in die Natuur Reservaat en nadat ons hulle dopgehou het vir so halwe uur was ons weer op pad huis toe. Corné het net ewe-skielik gestop onder 'n groot boom en toe ek omdraai was hy op een knie met 'n skitterende ring in sy hand. Ek het dit glad nie verwag nie. Ek het myself boeglam geskrik maar was so opgewonde en gelukkig!
Ons was drie jaar en sewe maande saam voordat ons getrou het.
Ek en Corné het baie geleer in die kort tydjie wat ons saam was. Vertroue en respek is baie belangrik asook om saam te groei in geloof. Kommunikasie is een van die grootste elemente wat ons verhouding 'n sukses gemaak het. Corné is my beste vriend en ek deel alles met hom. Vat dit ook rustig met die beplanning van julle groot dag. Dit moet nie 'n kopseer word nie maar 'n lekker ervaring wat julle vir altyd kan onthou.